
Budapest Főváros XIV. Kerület Zugló Önkormányzat

Alpolgármestere
Szám: 123-178/2020.
Nyilvános ülésen tárgyalandó!
…….. számú napirend
a Képviselő-testület 2020. április ……-i ülésére

Tisztelt Képviselő-testület!

Tárgy: A „Parkoló automaták beszerzése és üzembe helyezése, továbbá parkoló automaták műszaki jellegű üzemeltetése (karbantartása) Budapest XIV. kerület Zugló közigazgatási területén” tárgyú, közbeszerzési eljárás lezárása.
I. Előzmények

Budapest Főváros XIV. Kerület Zugló Önkormányzat Képviselő-testülete a 483/2017. (XII. 21.) önkormányzati határozatának 1. pontjában döntött arról, hogy az alábbi területeken kezdeményezi a díjfizető várakozási övezetek kialakítását: 

1. A Csömöri út – Lőcsei utca – Bosnyák utca – Fűrész utca – Szugló utca – Nagy Lajos király útja által határolt területen.

2. A Mexikói út – Erzsébet királyné útja – Lőcsei utca – Telepes utca – Fűrész utca – Csömöri út – Thököly út által határolt területen.

3. A Mexikói út – Kacsóh Pongrác út – Kassai tér – Szikszó park – Lőcsei út– Erzsébet királyné útja által határolt területen.

 Az 1. pontban meghatározott terület egy részén a Városliget területéről leszerelt 14 darab parkoló automatával 2019. január 2-től megindult a díjfizetéshez kötött parkolás. A 2. és 3. pontban meghatározott területre elkészültek a forgalomtechnikai tervek, amelyekre a szakhatósági engedélyeket is kiadta a Budapest Közút Zrt. Forgalomtechnikai Igazgatósága. Annak érdekében, hogy ezek a területek is bevonásra kerülhessenek a díjfizető parkolási rendszerbe Budapest Főváros XIV. Kerület Zugló Önkormányzat Képviselő-testülete a 438/2018. (XI. 22.) számú határozatával a „Parkoló automaták beszerzése és üzembe helyezése, továbbá parkoló automaták műszaki jellegű üzemeltetése (karbantartása) Budapest XIV. kerület Zugló közigazgatási területén” tárgyú, a közbeszerzésekről szóló 2015. évi CXLIII. törvény (a továbbiakban Kbt.) Második rész 98. § (1) bekezdés szerinti hirdetmény nélküli tárgyalásos közbeszerzési eljárást megindította (2. melléklet).
2019. január 1-től a Kbt. módosítása eredményeként – a Kbt. Második rész 98. § (1) bekezdése szerin megindított közbeszerzési eljárások Ajánlati felhívását és a felhívni kívánt gazdasági szereplő adatait a Közbeszerzési Hatóság részére meg kell küldeni, amely alapján a hatóság tételes vizsgálatot követően részletes indoklással ellátott döntést hoz. A Közbeszerzési Hatóság a rendelkezésére álló határidőn belül, 2019 március 12-én megküldte döntését (3. melléklet), amely szerint a hirdetmény nélküli tárgyalásos eljárás jogalapját megalapozottnak tartotta. Erre tekintettel a közbeszerzési eljárás lebonyolításra került.

II. Vélemények
Az ajánlattételi határidő lejártát követően az elektronikus közbeszerzés részletes szabályairól szóló 424/2017. (XII.19.) Korm. rendelet (továbbiakban: EKR) rendelkezése alapján a rendszer elvégezte az ajánlat bontását (4. melléklet).

 Az Ajánlattevő C-Ware Kft. (továbbiakban: Ajánlattevő) a 76 db automata vételárára a kettő évvel ezelőtt lefolytatott közbeszerzési eljárás során ajánlott nettó 2 070 000,- HUF/darab ajánlatot tette. A nettó üzemeltetési díj 40 000,- HUF/hó/automata, ami kevesebb a két évvel ezelőtt ajánlott karbantartási díjnál. Ennek az az oka, hogy az ellátandó feladatok közül kivételre került minden olyan feladat, amit nem kizárólag csak a parkoló automaták szállítója tud elvégezni.  (pl. parkolóhelyek felfestése, és a szerződés időtartama alatt szükség szerinti újrafestése, forgalomtechnikához tartozó közlekedési táblák biztosítása, kihelyezése, szükség szerinti folyamatos pótlása, parkolóhelyek takarítása, automaták környezetének téli síkosság mentesítése).

A bírálóbizottság megkezdte az ajánlat értékelését, amelynek során három alkalommal ülésezett (5. melléklet).
Az ajánlat előzetes ellenőrzése közben kiderült, hogy Ajánlattevő nem szerepel a 2019. év 3. havi lekérdezés alapján a köztartozásmentes adatbázisban. Ennek tisztázására a bírálóbizottság hiánypótlást bocsájtott ki. A hiánypótlást Ajánlattevő a megadott határidőre teljesítette. A bírálóbizottság megállapította, hogy Ajánlattevő az önkéntes hiánypótlás keretében csatolta az alkalmassági követelmények igazolására előírt dokumentumokat.

A bírálóbizottság a beadott dokumentumok áttekintését követően megállapította, hogy a C-WARE Kft. Ajánlattevő ajánlata maradéktalanul megfelel a felhívásban, dokumentációban és a jogszabályban meghatározott követelményeknek, ekként további hiánypótlási felhívás/felvilágosítás kérés kibocsátása nem szükséges.

A fentiek alapján bírálóbizottság megállapította, hogy a C-WARE Kft. Ajánlattevő ajánlata érvényes, mindezek alapján javasolta a tárgyalást az ajánlattételi felhívásban meghatározott időpontban (2019.04.09. napja, 10:00 óra) megtartani. A tárgyaláson Ajánlattevő eredeti ajánlatát fenntartotta, azon nem kívánt változtatni. A dokumentációban kiadott szerződések tekintetében néhány pontosító javaslatot tett, amelyek a tárgyalási jegyzőkönyvben rögzítésre kerültek (6. melléklet).
Ezt követően bírálóbizottság a C-WARE Kft. Ajánlattevő ajánlatát az alábbiak szerint értékelte:

	Az értékelés részszempontjai
	C-WARE Kft.
	Értékelési pontszám
	Értékelési pontszám és 
súlyszám 
szorzata

	1.1 Nettó vételár/automata

(30)
	2 070 000
	10
	300

	1.2.1 Nettó üzemeltetési díj/ hó/ automata jótállás időtartama alatt (24 hónap)

(20)
	40 000
	10
	200

	1.2.2 Nettó üzemeltetési díj/ hó/ automata jótállási időtartamon (24 hónapon) túl

(20)
	40 000
	10
	200

	2. Telepítési határidő (naptári nap)

(30)
	70
	10
	300

	A súlyszámmal szorzott értékelési pontszámok összege:
	1000


A bírálóbizottság megállapította, hogy a C-WARE Kft. Ajánlattevő ajánlata érvényes, mindezek alapján, valamint a rendelkezésre álló fedezetre figyelemmel a bírálóbizottság javasolta az eljárást eredményesnek nyilvánítani és az eljárás nyertesének a C-WARE Kft.-t kihirdetni (7. melléklet).
Miután közeledett az ajánlati kötöttség lejárta, és annak a Kbt. szerinti további jogszerű hosszabbítására már nem volt lehetőség – elkerülendő egy jelentős bírság kiszabását – az önkormányzat jegyzője a Kbt. 187. § (2) bekezdés m) pontja alapján levélben kérte a Közbeszerzési Hatóság elnökét a kialakult helyzetre tekintettel a jogértelmezés elősegítése érdekében állásfoglalás kiadására. A Közbeszerzési Hatóság elnökének állásfoglalása alapján (8. melléklet), a Közbeszerzési Döntőbizottság gyakorlata szerint abban az esetben, ha az ajánlati kötöttség lejárt, a közbeszerzési eljárás eredményes befejezése érdekében az ajánlattevők fenntarthatják ajánlatukat, és ezzel is biztosítják a szerződéskötés lehetőségét. Erre jó példa a D.32/15/2019. számú döntőbizottsági határozat, amelyben a Közbeszerzési Döntőbizottság álláspontja szerint a Kbt.-ben meghatározott ajánlati kötöttség jogintézményének keretein kívül a közbeszerzési eljárás eredményes befejezése érdekében az ajánlatkérő és az ajánlattevő egyfajta konszenzust alakíthatnak ki és biztosítják a szerződéskötés lehetőségét. Ez esetben nincs akadálya annak, hogy az ajánlattevő az ajánlati kötöttség lejárta esetén is fenntartsa ajánlatát.

Ajánlattevő 2019. július 8-án arra tekintettel, hogy a Képviselő-testület a döntését elnapolta az EKR rendszerében kommunikációt jegyzett be, amelyben tájékoztatta Ajánlatkérőt, hogy teljes ajánlatát 2019. december 31-ig fenntartja (9. melléklet).

Ajánlattevő a kialakult partneri viszony fenntartására a fenti határidő lejárata előtt, 2019. december 04. napján kelt nyilatkozatában ajánlatát ismételten meghosszabbította 2020. április 30. napjáig, változatlan formában fenntartva azt (10. melléklet).

A nyilatkozat alapján a Képviselő-testület 2019. december 12-i ülésén a 453/2019. (XII.12.) határozatával a közbeszerzési eljárás lezárásáról szóló döntés meghozatalát elhalasztotta 2020. április 30. napjáig (11. melléklet).
Fentiekre tekintettel szükséges ezen határidőig a közbeszerzési eljárás lezárásáról szóló döntés meghozatala. Miután az ajánlati kötöttségen kívül kialakult Ajánlatkérő ás Ajánlattevő közt a partneri viszony, a Közbeszerzési Hatóság elnökének állásfoglalása, továbbá a Közbeszerzési Döntőbizottság joggyakorlata alapján az Adásvételi és Vállalkozási Szerződések megkötésének a Kbt. szabályai alapján akadálya nincs.

A koronavírus elleni védekezésről szóló 2020. évi XII. törvény 3. § (1) bekezdése szerinti országgyűlési felhatalmazás alapján a Kormány a várakozási díj megfizetésének a veszélyhelyzet során alkalmazandó eltérő szabályairól 87/2020. (IV.5.) Korm. rendeletében foglaltak alapján 2020. április 6. napjától - a veszélyhelyzet ideje alatt, annak megszűnéséig - az ország egész területén a várakozási területeken a járművel történő várakozásért nem kell díjat fizetni.
A bírálóbizottság döntési javaslata - a korábbival megegyező tartalommal - az 1. számú határozati javaslat mellékletben kerül előterjesztésre. Budapest Főváros XIV. Kerület Zugló Önkormányzat Képviselő-testülete 1/2020. (II.27.) normatív határozatával elfogadott Budapest Főváros XIV. Kerület Zugló Önkormányzata Közbeszerzési Szabályzata III.1. 3) pontja alapján amennyiben az eljárásra vonatkozó becsült érték meghaladja a nettó 100 millió forintot, úgy a Képviselő-testület dönt az eljárás megindításáról és a lezárásáról.
Gazdasági Osztály véleménye: Tekintettel a jelenleg a koronavírus elleni védekezéshez kapcsolódó veszélyhelyzet okán előre nem látható időre ingyenessé tett parkolásra, nagyon magas az ilyen típusú önkormányzati bevételkiesés kockázata, jelentősen nehezítve a beszerzés pénzügyi finanszírozását.
III. Döntési javaslat
A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján – figyelemmel a veszélyhelyzettel kapcsolatban kiadott Kormányrendeletekre – Budapest Főváros XIV. Kerület Zugló Önkormányzat Képviselő-testülete jogkörében eljárva a polgármester elfogadja az előterjesztés 1. számú mellékletét képező, a „Parkoló automaták beszerzése és üzembe helyezése, továbbá parkoló automaták műszaki jellegű üzemeltetése (karbantartása) Budapest XIV. kerület Zugló közigazgatási területén” tárgyú, a Kbt. Második rész 98. § (1) bekezdés szerinti hirdetmény nélküli tárgyalásos közbeszerzési eljárás lezárásáról szóló ……./2020. (……) önkormányzati határozati javaslatot.
Az 1. számú melléklet szerinti határozathozatal Magyarország helyi önkormányzatairól szóló 2011. évi CLXXXIX. törvény törvény 47. § (1) – (2) bekezdés alapján egyszerű szótöbbséget igényel, testületi döntéshozatal esetén a Kbt. 27. § (5) bekezdésének rendelkezése alapján név szerinti szavazással.
Budapest, 2020. április 20.
Hajdu Flórián
 alpolgármester
Mellékletek:
1. számú melléklet: Döntési javaslat 
2. számú melléklet: A Képviselő-testület 438/2018. (XI. 22.) önkormányzati határozata
3. számú melléklet: Közbeszerzési Hatóság döntése

4. számú melléklet: Bontási jegyzőkönyv 
5. számú melléklet: Bírálóbizottsági jegyzőkönyv (3 db)
6. számú melléklet: Tárgyalási jegyzőkönyv

7. számú melléklet: Összegezés az ajánlatok elbírálásáról

8. számú melléklet: A Közbeszerzési Hatóság elnökének állásfoglalása
9. számú melléklet: Ajánlattevői kommunikáció az ajánlat fenntartásáról I.
10. számú melléklet: Ajánlattevői kommunikáció az ajánlat fenntartásáról II.
11. számú melléklet: A Képviselő-testület 453/2019. (XII.12.) önkormányzati határozata
A mellékletek a www.govcenter.hu felületen elérhetőek
Az előterjesztést készítette: 
dr. Horváth János jogtanácsos, közbeszerzési referens 
(Polgármesteri Hivatal, Jogi Osztály)
1. sz. melléklete a 123-178/2020. sz. előterjesztéshez

Határozati javaslat
Budapest Főváros XIV. Kerület Zugló Önkormányzat
 Képviselő-testülete

……../2020. (…..) önkormányzati határozata
a „Parkoló automaták beszerzése és üzembe helyezése, továbbá parkoló automaták műszaki jellegű üzemeltetése (karbantartása) Budapest XIV. kerület Zugló közigazgatási területén” tárgyú, közbeszerzési eljárás lezárásáról.
A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján – figyelemmel a veszélyhelyzettel kapcsolatban kiadott Kormányrendeletekre – Budapest Főváros XIV. Kerület Zugló Önkormányzat Képviselő-testülete jogkörében eljárva a polgármester úgy dönt, hogy a „Parkoló automaták beszerzése és üzembe helyezése, továbbá parkoló automaták műszaki jellegű üzemeltetése (karbantartása) Budapest XIV. kerület Zugló közigazgatási területén” tárgyú, a Kbt. Második rész 98. § (1) bekezdés szerinti hirdetmény nélküli tárgyalásos közbeszerzési eljárást eredményesnek nyilvánítja, az eljárás nyertesének a C-Ware Kft. Ajánlattevőt hirdeti ki és az eljáráshoz kapcsolódó Adásvételi, valamint a Vállalkozási Szerződéseket aláírja.
Határidő: 
a döntésről szóló hirdetmény közzétételét követő tízedik naptól kezdődően a harmincadik napig bezárólag 
Felelős: 
Polgármester

6

